b"\n_START_ARTICLE_\nEsan Ozenki\n_START_SECTION_\nHist\xc3\xb2ria\n_START_PARAGRAPH_\nLa discogr\xc3\xa0fica va apar\xc3\xa8ixer en el panorama musical basc el 1991, quan Negu Gorriak decideix apostar per l'autogesti\xc3\xb3 i autoedici\xc3\xb3. Van crear aix\xc3\xad Esan Ozenki, en principi ideada per a editar el seu propi material i el de grups bascos que cantessin en euskera i amb els quals tinguessin certa afinitat pol\xc3\xadtica._NEWLINE_En la seva manera de funcionament, el grup es va fixar en petits segells independents com Dischord, Factory Records o Alternative Tentacles. El funcionament, per tant, era horitzontal i assembleari. No hi havia pagaments per c\xc3\xb2pia venuda, sin\xc3\xb3 que els beneficis es repartien al 50% entre la discogr\xc3\xa0fica i el grup. Esan Ozenki es feia c\xc3\xa0rrec de les despeses d'enregistrament, producci\xc3\xb3 i masteritzaci\xc3\xb3, aix\xc3\xad com de la promoci\xc3\xb3. _NEWLINE_Per a la distribuci\xc3\xb3 van emprar distribu\xc3\xafdores independents per tota Europa, Jap\xc3\xb3, Llatinoam\xc3\xa8rica i Estats Units. El nom Esan ozenki \xc3\xa9s el t\xc3\xadtol de la primera can\xc3\xa7\xc3\xb3 del primer \xc3\xa0lbum de Negu Gorriak, que al seu torn al\xc2\xb7ludia a la can\xc3\xa7\xc3\xb3 de James Brown \xc2\xabSay It Loud / I'm Black and I'm Proud\xc2\xbb (\xc2\xabDigues-ho fort / S\xc3\xb3c negre i estic orgull\xc3\xb3s\xc2\xbb)._NEWLINE_Encara que la seva estrat\xc3\xa8gia primig\xc3\xa8nia era difondre i potenciar l'\xc3\xbas de l'euskera en la m\xc3\xbasica, aquesta es va veure superada el 1994, quan van crear el subsegell Gora Herriak (\xc2\xabVisca els pobles\xc2\xbb), amb el qual van editar material de grups que no cantaven en euskera, internacionalitzant aix\xc3\xad el seu cat\xc3\xa0leg. Les primeres refer\xc3\xa8ncies del subsegell van ser Todos tus Muertos i Banda Bassotti._NEWLINE_Quan Negu Gorriak va guanyar el judici contra Enrique Rodr\xc3\xadguez Galindo, els membres del grup van decidir reorganitzar la companyia. L'excusa era contundent: Esan Ozenki havia sorgit com un bra\xc3\xa7 m\xc3\xa9s de Negu Gorriak. Si el grup se separava, la companyia tamb\xc3\xa9. Aix\xc3\xad, quan Negu Gorriak es van separar definitivament el 2001, la companyia es va reorganitzar com Metak, i el subsegell Gora Herriak en AlterMetak._NEWLINE_Finalment, la companyia Metak va tancar el 31 de gener de l'any 2006 per problemes econ\xc3\xb2mics."